**УПУТСТВО ЗА СПРОВОЂЕЊЕ**

**ПРОГРАМА ФИНАНСИЈСКЕ ПОДРШКЕ ЗА НАЈБОЉИХ 35 БИЗНИС ИДЕЈА МЛАДИХ ДО 35 ГОДИНА**

Циљ Програма финансијске подршке за најбољих 35 бизнис идеја младих до 35 година (у даљем тексту: Програм) је подстицање нових предузетничких иницијатива младих, обезбеђивање финансијске подршке младима ради реализације њихових бизнис идеја, као и повећање запошљавања младих.

Средства опредељена овим програмом намењена су за реализацију 35 нових бизнис идеја младих до 35 година, у складу са одобреним бизнис планом.

Корисници чије бизнис идеје буду изабране на конкурсу, могу остварити право на бесповратна средства у износу до РСД 500.000,00.

**ПОДНОШЕЊЕ ПРИЈАВА**

Право да поднесу пријаву по Програму имају појединци или тимови (које чине минимално два, а максимално пет чланова) старости од 20 до 35 година, односно лица рођених у периоду од 01.01.1989. године до 31.12.2005. године ( у даљем тексту: корисници).

Пријава се подноси достављањем следеће документације:

1. попуњен Образац пријаве за Програм;
2. попуњена и потписана Изјава о давању сагласности Министарству привреде ( у даљем тексту: Министарство) за прикупљање, обраду и коришћење личних података за потребу спровођења јавног позива у оквиру Програма
3. очитана лична карта појединца, односно свих чланова тима

**Уколико пријаву подноси тим, потребно је да сваки члан тима попуни и потпише ову изјаву.**

Пријаве се предају у затвореној коверти са назнаком „Пријава за Програм финансијске подршке за најбољих 35 бизнис идеја младих до 35 година – НЕ ОТВАРАТИ“ са пуном адресом вође тима на полеђини коверте. Неблаговремене и непотпуне пријаве се неће разматрати.

Пријава се предаје лично или препоручено поштом на адресу:

Министарство привреде

Сектор за развој малих и средњих предузећа и предузетништва

Кнеза Милоша 20

11 000 Београд

**Рок за подношење пријава је 15. март 2025. године.**

**ПРЕГЛЕДАЊЕ ПОДНЕТИХ ПРИЈАВА И ИЗБОР КОРИСНИКА ЗА ДРУГУ ФАЗУ ПРОГРМА**

Све пријаве привредних субјеката биће отворене и разматране након затварања Јавног позива.

На основу прикупљених пријава, стручна служба Министарства врши прегледање, контролу формалне исправности и вредновање бизнис идеја на основу података које подносиоци захтева наведу у Обрасцу пријаве.

Бизнис идеја вреднује се на основу следећих критеријума:

1. Значај проблема коју бизнис идеја треба да реши

2. Оригиналност идеје

3. Потенцијал примене и развоја

4. Компетенције тима

5. Разрађеност пословне идеје

По окончању поступка који спроводи стручна служба, министар привреде доноси одлуку о избору бизнис идеја, које улазе у другу фазу Програма.

**ДРУГА ФАЗА ПРОГРАМА: БЕСПЛАТНЕ ОБУКЕ, ПРИПРМЕ БИЗНИСе ПЛАНА И ДОДЕЛА БЕСПОВРАТНИХ СРЕДСТАВА**

Потенцијални корисници чије су бизнис идеје одабране за другу фазу Програма добијају бесплатну стручну помоћ од стране Акредитованих регионалних развојних агенција (у даљем тексту: АРРА), за разраду бизнис идеје и израду бизнис плана са буџетом пројекта.

Корисници одабрани у првој фази, након што добију бесплатну стручну помоћ од стране АРРА, сачињавању бизнис план са буџетом за своју бизнис идеју и достављају Министарству. Форма бизнис плана, са планом буџета пројекта је саставни део овог Упутства.

**Дозвољени трошкови који могу бити финансирани средствима програма обухватају:**

1. Трошкови радне снаге (плате и накнаде за рад радно ангажованих лица у новооснованом привредном субјекту)
2. Трошкове набавка материјалних основних средстава: опреме, машина, рачунарска опрема
3. Трошкове куповине лиценцираних софтвера
4. Трошкови похађања обуке и едукације
5. Маркетиншки трошкови (дизајн, штампа материјала, трошкови оглашавања и сл.)
6. Трошкове закупа простора, књиговодствених и режијски трошкови
7. Трошкови набавке материјала и сировина неопходних за производњу или пружање услуга

Сви трошкови наведени под тачкама 2, 3, 4, 5, 6 и 7 морају бити плаћени са рачуна новоснованог привредног субјекта и не могу бити плаћени физичким лицима (сем уколико истовремено то физичко лице није регистровано и као предузетник, у ком случају се уплата врши на рачун предузетника). Исплата плата и накнада за рад мора бити такође са рачуна новооснованог привредног субјекта и то само лицима са којима тај привредни субјекат има одговарајући уговор за радно ангажовање.

Дозвољени трошкови укључују и припадајући ПДВ, трошкове транспорта и монтаже код набавке роба и услуга односно припадајуће порезе и доприносе на плате запослених.

**Уколико је укупан буџет пројекта већи од 500.000 динара, неопходно је да корисници обезбеде сопствена средства у висине разлике до износа укупног буџета пројекта.**

Средства програма не могу да буду кориишћена за извођење грађевинских радова на пословном простору, куповину земљишта и објеката и друге трошкове који нису неопходни за реализацију бизнис идеје.

У дозвољене трошкове који могу бити финансира не спадају: заостале обавезе по основу такси и пореза, зајмови и рате за отплату кредита, трошкови гаранција, полиса осигурања, камата, трошкови банкарског пословања, курсних разлика, царински и административни трошкови и други трошкови ове врсте.

Стручна служба Министарства врши вредновање бизнис плана, на основу следећих критеријума:

1. Квалитет имплементације предложене бизнис идеје

2. Рационална употреба буџетских средстава

3. Одрживост пројекта

У току вредновања могу се позвати корисници да лично представе бизнис идеју.

Коначну одлуку о рангирању и додели бесповратних средстава доноси министар привреде, након чега се корисницима достављају решења о додели бесповратних средстава, на адресу вође тима.

**ОБАВЕЗЕ КОРИСНИКА НАКОН ДОНОШЕЊА КОНАЧНЕ ОДЛУКЕ МИНИСТРА О РАНГИРАЊУ И ДОДЕЛИ БЕСПОВРАТНИХ СРЕДСТАВА**

У случају одобрења бесповратних средстава подносиоци пријаве су у обавези да **oснују привредни субјекат региструју га у Агенцији за привредне регистре у року од 15 радних дана од доношења одлуке о додели бесповратних средстава.**

Уколико је пријаву поднело само једно лице, оно може да се региструје или као предузетник или да оснује једночлано друштво са органиченом одговорношћу, у којем је оно једини оснивач и законски заступник.

У случају да су пријаву поднели тимови, потребно је да заједнички оснују друштво са ограниченом одговорношћу у ком су сви чланови тима регистровани у Агенцији за привредне регистре као оснивачи или законски заступници. Лица која нису била чланови тима не могу бити ни оснивачи нити законски заступници у том привредном друштву.

Уколико корисници не поступе на наведени начин, Министарство неће бити у обавези да закључи уговор са корисницима средстава, што је основ за исплату средстава.

Уговор о додели бесповратних средстава закључује се са регистрованим новооснованим привредним субјектом.

Корисници су дужни да према добијеним инструкцијама Министарства, доставе податке о новооснованом привредном субјекту, како би Министарство сачинило Уговор о додели бесповратних средстава, који ће доставити на адресу новооснованог привредног субјекта.

Сматраће се да су одустали од додељених средстава они корисници који нису потписали уговор о додели бесповратних средстава у року од 15 дана од датума пријема уговора.

**Уз уговор се прилаже бланко соло меница новооснованог привредног субјекта**, регистрована у пословној банци, са меничним овлашћењем, на начин и према условима који су дефинисани уговором, а која служи као средство обезбеђења за доделу бесповратних средстава у случају да се утврди ненаменско трошење средстава или евентуалне злоупотребе. Након истека рока од две године од закључења уговора, односно анекса уговора (уколико постоји), кориснику средстава који је испунио све обавезе предвиђене уговором о бесповратним средствима, на његов захтев враћају се менице које су биле средство обезбеђења за бесповратна средства.

По закључењу уговора о додели бесповратних средстава, **привредни субјект има обавезу да отвори посебан, наменски динарски рачун код Управе за трезор**. По добијеном обевештењу од корисника о броју отвореног рачуна, Министарство ће извршити пренос одобрених бесповратних средства на тај рачун..

**ОБАВЕЗЕ КОРИСНИКА ПРИЛИКОМ КОРИШЋЕЊА СРЕДСТАВА**

Уз уговор, корисник средстава добиће инструкцију, у којој ће детаљно бити објашњена процедура правдања и контроле коришћења средстава.

Корисник средстава је дужан да додељена средства у целости утроши **најкасније до 31. јануара 2026. године.**

Корисник средстава је у обавези да средства употреби **у складу са наменом за коју су му одобрена.**

Корисник средстава не може у року од једне године од дана закључења уговора, односно анекса уговора (уколико постоји) о додели бесповратних средстава да:

- обрише из регистра предузетничку радњу, односно покрене поступак ликвидације или стечаја привредног друштва,

- отуђи, односно прода или заложи предмет набавке, нити да исти да у закуп.

У случају непоштовања обавеза дефинисаних уговором о додели бесповратних средстава, корисник је у обавези да врати одобрена бесповратна средства увећана за законску затезну камату у складу са важећим законом о затезној камати, која се обрачунава од датума исплате средстава кориснику.

Корисник средстава је дужан да, у случају наступања непредвиђених околности које су довеле до одступања од одобреног буџета и услова дефинисаних у решењу о додели бесповратних средстава, без одлагања о томе обавести Министарство.

У случају да наступи немогућност испуњења уговора, за коју не одговара ниједна уговорна страна, приступиће се споразумном раскиду уговора којим ће стране регулисати последице раскида, применом одредаба Закона о облигационим односима, којима је уређен институт немогућности испуњења.

Корисник средстава је у обавези да до 31. март 2026. године достави Министарству, за потребе контроле, доказе за проверу утрошка одобрених бесповратних средстава, као и да у периоду до 30. јуна 2026. године обезбеди све неопходне услове и документацију за потребе наменске контроле.

Непосредно након утрошка средстава по одобреном буџету од стране привредног субјекта/корисника, у циљу провере наменског утрошка средстава, АРРА врши теренску контролу.

Корисник средстава је у обавези да Министарству, АРРА и Комисији за контролу државне помоћи, у циљу праћења коришћења средстава, омогући надзор у свакој фази реализације активности тако што ће у сваком моменту бити омогућена контрола реализације активности и увид у финансијску документацију.

Уколико се на заказаној теренској контроли за утврђивање наменског коришћења одобрених и додељених средстава не појави оснивач/оснивачи, уговор ће бити раскинут.

Корисник средстава дужан је да по завршетку активности достави Министарству сву документацију за правдање средстава чији ће садржај бити детаљно дефинисана уговором. Наведена документација мора бити достављена Министарству до 31. марта 2026. године.